যাঁকে জিজ্ঞাসাবাদ করা হবে, তিনি সিপিএমের অন্যতম এক শীর্ষনেতার স্ত্রী। তাই প্রশ্ন বাছাইয়ের ক্ষেত্রে বুদ্ধিমত্তার ছাপ রেখেছিলেন রাজ্য পুলিশের দুর্নীতিদমন শাখার আধিকারিকেরা। কিন্তু উত্তরদাতা যে পাল্টা প্রশ্ন করে তাঁদের চাপে ফেলে দেবেন, তা ঠাওর করতে পারেননি তাঁরা। মঙ্গলবার সেটাই করে দেখালেন সিপিএমের রাজ্য সম্পাদক তথা পলিটব্যুরো সদস্য সূর্যকান্ত মিশ্রের স্ত্রী ঊষা। বাম আমলে অর্থ তছরুপের একটি মামলায় জিজ্ঞাসাবাদের জন্য এদিন নব মহাকরণে রাজ্য দুর্নীতিদমন শাখার কার্যালয়ে তাঁকে তলব করা হয়েছিল।
বাম আমলে ঊষার স্বেচ্ছাসেবী সংস্থাকে রাজ্য সরকার এডস নিয়ে সচেতনতা প্রচারে বেশ কয়েক লক্ষ টাকা দিয়েছিল রাজ্য স্বাস্থ্য দফতরের অধীনস্থ ‘ওয়েস্ট বেঙ্গল স্টেট এডস প্রিভেনশন অ্যান্ড কন্ট্রোল সোসাইটি’। ঘটনাচক্রে, ওই সময় রাজ্যের স্বাস্থ্যমন্ত্রী ছিলেন সূর্য। মমতা বন্দ্যোপাধ্যায় রাজ্যের শাসনক্ষমতা দখল করার পর স্বাস্থ্যদফতরের অভ্যন্তরীণ অডিট করানো হয়েছিল। অডিট রিপোর্টে প্রকাশ, ঊষার সংস্থাকে যত অর্থ দেওয়া হয়েছিল, তত টাকার ওযুধ ওই সংস্থা কেনেনি। এরপর ‘ওয়েস্ট বেঙ্গল স্টেট এডস প্রিভেনশন অ্যান্ড কন্ট্রোল সোসাইটি’র পক্ষ থেকে পুলিশের কাছে অর্থ তছরুপের একটি অভিযোগ দায়ের করা হয়। সেই অভিযোগের তদন্ত করছে দুর্নীতিদমন শাখা। তাদের তলব পেয়ে এদিন বেলা ১২টা নাগাদ ঊষা নব মহাকরণে গিয়েছিলেন। সূত্রের খবর, প্রায় ৪০ মিনিট তাঁকে জিজ্ঞাসাবাদ করেন দুর্নীতিদমন শাখার তিন আধিকারিক।
সূত্রের খবর, ঊষাকে জিজ্ঞাসা করা হয়, আট বছর আগে স্বাস্থ্য দফতরের প্রকল্প পাওয়ার জন্য তিনি কীভাবে আবেদন করেছিলেন? আবেদনপত্র ক্যুরিয়র করে পাঠিয়েছিলেন, না কি পোস্টঅফিস মারফত পাঠিয়েছিলেন? জবাবে ঊষা জানান, কীভাবে আবেদন করেছিলেন, তা এতবছর পর তাঁর মনে নেই। এরপরই তিনি প্রশ্নকর্তাদেরই পাল্টা প্রশ্ন করেন। এক আধিকারিক জানান, আট বছর আগের কোনও ঘটনা তাঁরা (গোয়েন্দারা) পুঙ্খানুপুঙ্খভাবে মনে করতে পারবেন কি না, সেটাই  জিজ্ঞাসা করেন ঊষা। 
প্রকল্পের বরাত পেতে তিনি আবেদনপত্র সরাসরি কারও হাতে দিয়েছিলেন কি না, তা-ও জিজ্ঞাসা করেন গোয়েন্দারা। স্বাস্থ্য নিয়ে কাজের অভিজ্ঞতা না-থাকলেও তাঁর সংস্থাকে কেন বরাত দেওয়া হয়েছিল, সেই প্রশ্নও করা হয়। এছাড়া, কীভাবে তিনি ওই প্রকল্পের কথা জেনেছিলেন, প্রকল্পটির পরিচালন সমিতির কোন পদে ছিলেন, তা জিজ্ঞাসা করা হয় তাঁকে। প্রকল্পের সঙ্গে সংশ্লিষ্ট একটি কর্মসূচিতে বক্তৃতা করেছিলেন ঊষা। সেখানে তাঁর বক্তব্যের নির্যাস কী ছিল, তা-ও সূর্য-জায়ার থেকে জানতে চাওয়া হয়েছিল। 
পুলিশ সূত্রের খবর, ঊষা তদন্তকারীদের জানান, তিনি ওই কর্মসূচিতে কী বলেছিলেন, তা এতবছর পর তাঁর পরিষ্কার মনে নেই। তবে ঊষা জানান, সেদিন স্বাস্থ্য সম্পর্কে সচেতনতা নিয়েই তিনি বক্তৃতা করেছিলেন। ঊষা তদন্তকারীদের জানান, দুর্নীতিদমন শাখার আধিকারিকেরা তাঁর সংস্থার কার্যালয়ে এবং বাড়িতে তল্লাশি চালিয়েছিলেন। তিনি নিজেই পুলিশের কাছে নথি জমা দিয়েছিলেন। তার ভিত্তিতেই এফআইআর হয়েছিল। অর্থ তছরুপের ঘটনা ঘটে থাকলে তিনি ওই নথিগুলি নষ্ট করে দিতে পারতেন। 
তদন্তে তিনি সাহায্য করবেন বলে এদিন দুর্নীতিদমন শাখার আধিকারিকদের আশ্বাস দিয়েছেন ঊষা। দুর্নীতিদমন শাখার পক্ষ থেকে জানানো হয়েছে, সরকারি অর্থ তছরুপ, জালিয়াতি, অপরাধমূলক ষড়যন্ত্র, প্রতারণা-সহ বেশ কিছু অভিযোগের ভিত্তিতে ঊষাকে জিজ্ঞাসাবাদের জন্য তলব করা হয়েছিল। ফের তাঁকে জিজ্ঞাসাবাদের জন্য ডেকে পাঠানো হতে পারে।